En 23-årig mand gav onsdag eftermiddag en buschauffør fingeren og chikanerede efterfølgende chaufføren så groft, at politiet måtte sigte den 23-årige for chikanekørsel.

Annonce

En 23-årig bilist så sig onsdag eftermiddag så rasende på en buschauffør, at han både endte med en bule i sin bil og en sigtelse for chikanekørsel.

Bataljen begyndte midt i myldretidstrafikken, da bussen på sin rute ad Vestre Ringgade ikke kunne holde ind ved stoppestedet Vestre Ringgade/Paludan Müllers Vej, fordi der holdt en bil i vejen.

Chaufføren standsede derfor i første vognbane for at sætte passagerer af. Det fik bilisten til at tage den ind over fortov og cykelsti for at komme ud på vejen.

Men så nemt skulle buschaufføren tilsyneladende ikke slippe. Den 23-årig bilist placerede sig i banen foran bussen, hvor han kørte så langsomt, at buschaufføren valgte at overhale.

Chikanen fortsatte langs bussens rute, hvor den iltre bilist skiftevis kørte hurtigt og langsomt for at spærre for bussen, ligesom bilisten også kørte op på siden af bussen i et lyskurve og gav chaufføren fingeren.

I krydset Vestre Ringgade/Langelandsgade gik det helt galt. Her bremsede personbilen - der nu lå foran bussen - så hårdt op, at bussen bragede op bagi. Begge holdt ind ved busstoppestedet, hvor chaufføren tilkaldte politiet.